
Zadeva: 	Priporočilo Zagovornika načela enakosti glede predloga Zakona o spremembah Zakona o štipendiranju (EPA 0233-X)

Spoštovani,

Zagovornik načela enakosti (Zagovornik) je leta 2025 skladno s svojimi pristojnostmi po Zakonu o varstvu pred diskriminacijo (ZVarD) izvedel oceno diskriminatornosti tretjega odstavka 9. člena Zakona o štipendiranju (ZŠtip-1)[footnoteRef:1] in ugotovil, da je določba diskriminatorna. Gre za ureditev, po kateri dijaki, ki so zaključili poklicno šolo, v času opravljanja maturitetnega tečaja nimajo pravice do državne štipendije. Po oceni Zagovornika gre v tem primeru za posredno diskriminacijo dijakov s slabšim premoženjskim stanjem pri pridobivanju izobrazbe. [1:  Dostopno na: https://zagovornik.si/izdelki/zagovornik-priporoca-odpravo-posredne-diskriminacije-pri-drzavnih-stipendijah/] 


Zagovornik je 1. 7. 2025 Ministrstvu za delo, družino, socialne zadeve in enake možnosti izdal Priporočilo glede pravice do državne štipendije za dijake, vključene v maturitetni tečaj.[footnoteRef:2] Ker priporočilo doslej ni bilo upoštevano, ga Zagovornik ob spremembi ZŠtip-1 pošilja Državnemu zboru in priporoča, da se predlog Zakona o spremembah Zakona o štipendiranju (EPA 0233-X; v nadaljevanju: ZŠtip-1D) ustrezno dopolni. [2:  Dostopno na: https://zagovornik.si/izdelki/zagovornik-priporoca-odpravo-posredne-diskriminacije-pri-drzavnih-stipendijah-2/] 


ZŠtip-1 naj se dopolni tako, da bodo imeli pravico do državne štipendije tudi dijaki,  ki so vpisani v maturitetni tečaj in izpolnjujejo socialne pogoje za dodelitev štipendije.


S spoštovanjem,  

Miha Lobnik 
    ZAGOVORNIK NAČELA ENAKOSTI

Priloga:
- Utemeljitev strokovne službe Zagovornika k priporočilu št. 0070-8/2026/1

Poslano:
- Predsednica Republike Slovenije, gp.uprs@predsednica-slo.si 
- Vlada Republike Slovenije, gp.gs@gov.si
- Ministrstvo za gospodarstvo, delo in šport, gp.mgds@gov.si
- Državni svet Republike Slovenije, gp@ds-rs.si 
- Varuh človekovih pravic Republike Slovenije, info@varuh-rs.si
- Študentska organizacija Slovenije, info@studentska-org.si, 
- Dijaška organizacija Slovenije, info@dijaska.org, 
- zbirka dok. gradiva.




UTEMELJITEV STROKOVNE SLUŽBE ZAGOVORNIKA K PRIPOROČILU
ŠT. 0070-8/2026/1


ZŠtip-1 naj se dopolni tako, da bodo imeli pravico do državne štipendije tudi dijaki,  ki so vpisani v maturitetni tečaj in izpolnjujejo socialne pogoje za dodelitev štipendije.


Na Zagovornika načela enakosti se je obrnil predlagatelj, ki je opozoril na primer uporabnice, ki naj bi bila žrtev posredne diskriminacije, saj ji je bila za šolsko leto 2023/2024 zavrnjena pravica do državne štipendije za obiskovanje maturitetnega tečaja. Po končani srednji strokovni šoli in opravljeni poklicni maturi se je uporabnica vpisala na maturitetni tečaj, ker je za vpis na želeni študijski program potrebna splošna matura. Center za socialno delo ji je prošnjo zavrnil z obrazložitvijo, da gre za izobraževanje na isti ravni. Predlagatelj meni, da takšna razlaga dijakom iz socialno šibkejših okolij neupravičeno omejuje dostop do nadaljnjega izobraževanja in predstavlja posredno diskriminacijo.

V obravnavanem primeru je Zagovornik prepoznal več osebnih okoliščin, relevantnih za obravnavano zadevo. Ker zavrnitev državne štipendije za čas maturitetnega tečaja zadeva dijake, gre za osebno okoliščino starosti, pri dijakih, ki izhajajo iz socialno šibkejših družin, tem je namreč državna štipendija namenjena, pa tudi za osebno okoliščino premoženjskega stanja. Gre torej za preplet dveh osebnih okoliščin hkrati (intersekcija). 

Termin socialno šibkejša družina je izrecno uporabljen v ZŠtip-1 (glej 15. člen). V tem kontekstu se termin socialno šibkejša družina uporablja v povezavi s premoženjskim stanjem družine, na kar nakazuje 16. člen ZŠtip-1. Ta med drugim določa, da se glede načina ugotavljanja materialnega položaja in meje dohodkov, ki so pogoj za pridobitev in višino državne štipendije, uporabljajo določbe ZUPJS. Ta pa v 23. členu določa upravičene osebe do državne štipendije glede na uvrstitev v dohodkovni razred, ki je odvisen od povprečnega mesečnega dohodka družine na osebo. V skladu z določbami ZVarD gre za osebno okoliščino premoženjskega stanja upravičenca do državne štipendije. Starost in premoženjsko stanje pa sta osebni okoliščini, ki sta v ZVarD izrecno navedeni in v slovenskem pravnem sistemu uživata pravno varstvo.

Zagovornik je očitek diskriminacije presojal po metodologiji Ustavnega sodišča, ki zahteva presojo štirih vprašanj: (1) ali gre za poseg v pravico, (2) ali obstaja različno obravnavanje, (3) ali gre za primerljive položaje in razlikovanje na podlagi osebne okoliščine ter (4) ali je poseg dopusten. Če je odgovor na prva tri vprašanja pritrdilen in poseg ne prestane testa sorazmernosti, gre za diskriminacijo.

I. Poseg v zavarovane dobrine

Državna štipendija je namenjena dijakom iz socialno šibkejših okolij. Ker maturitetni tečaj predstavlja legitimen korak k višji izobrazbi, bi morali biti tudi v tem času upravičeni do štipendije. Trenutna ureditev (9. člen ZŠtip-1) tega ne omogoča, čeprav maturitetni tečaj služi kot priprava na splošno maturo, kar dijakom onemogoča enakovreden dostop do izobraževanja in socialne varnosti. Določba tretjega odstavka 9. člena ZŠtip-1, ki dijakom v času obiskovanja maturitetnega tečaja onemogoča pridobitev državne štipendije, posega v dve ustavno varovani pravici: pravico do socialne varnosti iz prvega odstavka 50. člena Ustave RS in pravico do izobraževanja iz tretjega odstavka 57. člena Ustave RS.




II. Različno obravnavanje

Dijaki iz revnejših družin so v neenakem položaju v primerjavi z vrstniki iz bolj premožnih družin, ki si lahko brez težav privoščijo leto brez štipendije. Tisti, ki po poklicni maturi želijo opraviti splošno maturo, so brez štipendije pogosto prisiljeni opustiti študijske ambicije ali se odpovedati željenemu študiju.

III. Primerljivost položajev in osebna okoliščina

Čeprav ureditev formalno velja za vse, dejansko prizadene dijake iz socialno šibkejših okolij. Ti dijaki so zaradi finančne odvisnosti v bistveno enakem položaju kot drugi, ki se redno izobražujejo, a zaradi ureditve izgubijo štipendijo. Razlikovanje temelji na osebni okoliščini – premoženjskem stanju – in izbranem načinu izobraževanja, ki pa je legitimna in formalno priznana pot do višje izobrazbe.

IV. Ustavna dopustnost posega

Iz zakonodajnega gradiva poseben cilj te ureditve ni razviden, je pa po mogoče sklepati, da zakonodajalec zasleduje cilj - preprečevanje dvojnega financiranja izobraževanja na isti ravni. Ta cilj v obravnavanem primeru ni dosežen na ustavno sprejemljiv način. Maturitetni tečaj ni ponavljanje izobraževanja, temveč priprava na novo raven. Izključitev štipendije povzroča nesorazmerno breme najranljivejšim skupinam, kar pomeni nedopusten poseg v pravico do socialne varnosti in izobraževanja. Ureditev ne izpolnjuje zahtev testa sorazmernosti in nasprotuje načelu enakih možnosti, ciljem štipendijskega sistema, vrednotam EU in sodni praksi.

Zagovornik je v postopku ocene diskriminatornosti predpisa, ki ga je izvedel na podlagi 38. člena ZVarD ugotovil, da trenutno veljavna ureditev ZŠtip-1 izključuje dijake, ki so vpisani v maturitetni tečaj, iz kroga upravičencev do državne štipendije, čeprav ti izhajajo iz socialno šibkejših okolij, za katere naj bi bila državna štipendija primarno namenjena (glej Oceno diskriminatornosti zakona ali drugega prepisa po 38. členu ZVarD, št. 050-7/2024/13). To po njegovi oceni pomeni posredno diskriminacijo po drugem odstavku 6. člena ZVarD. 

Na podlagi trenutno predlagane prehodne določbe, naj bi se veljavni Zakon o maturi (ZMat)[footnoteRef:3] uporabljal do šolskega leta 2030/2031, zato Zagovornik predlaga, da do uveljavitve nove zakonodaje omogočite socialno šibkejšim dijakom dostop do štipendije za udeležbo na maturitetnem tečaju.[footnoteRef:4] [3:  Uradni list RS, št. 1/07 – uradno prečiščeno besedilo, 46/16 – ZOFVI-K in 37/24.]  [4:  Trenutni Predlog Zakona o spremembah in dopolnitvah Zakona o maturi namreč vsebuje prehodno določbo, skladno s katero bo zakon začel veljati petnajsti dan po objavi v Uradnem listu Republike Slovenije, uporabljati pa se bo začel v šolskem letu 2030/2031. Do takrat pa se še vedno uporablja veljavni Zakon o maturi (Uradni list RS, št. 1/07 – uradno prečiščeno besedilo, 46/16 – ZOFVI-K in 37/24).
] 

